Orlando Quevedo

Si Orlando Beltran Quevedo (natawo Marso 11, 1939) usa ka Pilipinong kardinal nga arsobispo. Pagka Enero 12, 2014, ginganlan siya ni Papa Francisco isip usá sa 19 ka bag-o nga kardinal sa Simbahang Katoliko. Gihimo siya nga kardinal sa konsistoryo pagka Pebrero 22, 2014.

Unang bahin sa kinabuhi 
Natawo si Orlando Beltran Quevedo adtong Marso 11, 1939, sa Laoag, Ilocos Norte. Pagka 1945, nagsugod siya og pormal nga pag-eskuyla diin nagtungha siya gikan primero grado  hangtod tersiyero grado sa Laoag Shamrock school, ug mitapos sa gradong 4-6 didto sa Pang-elementaryang Eskuylahan Sentral sa Marbel sa Marbel, South Cotabato. 1950 ang tuig sa iyang paggraduwar. 

Mi-eskuyla siya sa Notre Dame High School sa Marbel gikan 1950 hangtod 1954.

Pagkahimong pari 
Nag-eskuyla si Quevedo sa San Jose Seminary gikan 1954 hangtod 1956. Unya didto siya nagnobisyado sa St. Peter's Novitiate sa Mission, Texas. Mitapos siya og degree sa Pilosopiya gikan sa San Jose Seminary sa 1960. Pagka 1964 midawat siya sa iyang S.T.B. ug MA sa Edukasyong Relihiyoso gikan sa Oblate College (Katolikong Unibersidad sa Amerika) sa Washington, D.C.. Naordinar siyang pari sa mga Misioneros Oblatos de María Immaculada adtong Hunyo 5, 1964.

Pagka 1964 gihimo siyang kaabag nga pari sa parokya sa Katedral sa Cotabato. Pagka Hulyo sa 1983 gihimo siya nga prelato sa Kidapawan, sa Cotabato sa  Pilipinas.

Obispo ug arsobispo 
Gihimo si Quevedo nga Obispo-prelado sa Kidapawan ni Papa Juan Pablo II pagka Oktubre 28 1980. Sa paghimo sa prelaturang diosesis, siyay gihimong Obispo sa Kidapawan.

Pagka Marso 22, 1986, gihimo siyang Arsobispo sa Nueva Segovia sa Ilocos Sur.

Pagka Mayo 30, 1998, gihimo siyang Arsobispo sa Cotabato, sa Mindanao.

Kardinal 
Adtong Enero 12, 2014, ginganlan si Quevedo ni Papa Francisco isip usa sa 19 ka tawong ilakip sa  Kolehiyo sa mga Kardinal sa konsistoryo inig ka Pebrero 22 adtong tuiga. Gitagaan siya sa titular nga simbahan sa Santa Maria "Regina Mundi" a Torre Spaccata. Siya ang unang kardinal gikan sa Mindanao ug ang ikaduhang kardinal-nga-elektor karon uban ni Luis Antonio Tagle.

Ubang mga pwesto 
Adtong 1994 nadawat ni Quevedo ang kinadaghanang boto sa piniliay sa Konseho Heneral sa Sekretariat sa Sinodo sa Kaobispohan didto sa Roma.

Kanhi si Quevedo kalihim heneral sa Kahugpongan sa mga Katigoman sa Asyahanong Kaobispohan (Federation of Asian Bishops' Conferences) ug kanhi pamuno sa Katigoman sa Katolikong Kaobispohan sa Pilipinas (Catholic Bishops' Conference of the Philippines).

Tan-awa usab
 Mga gihimong kardinal ni Papa Francisco

Mga reperensya

Mga sumpay sa gawas
 CBCP Online (official profile) 
 "Quevedo red hat boosts hope for local church"  National Catholic Reporter, Enero 14, 2014

Mga natawo sa 1939
Mga Pilipino nga kardinal
Mga natawo sa Marso 11
Mga obispong Katolikong Romano